CELEX: 32018D0744
Language: bg
Date: 2018-05-16 00:00:00
Title: Решение за изпълнение (ЕС) 2018/744 на Комисията от 16 май 2018 година за изменение на Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки (нотифицирано под номер С(2018) 2815) (Текст от значение за ЕИП. )

18.5.2018   
            
            
               BG
            
            
               Официален вестник на Европейския съюз
            
            
               L 123/119
            
         РЕШЕНИЕ ЗА ИЗПЪЛНЕНИЕ (ЕС) 2018/744 НА КОМИСИЯТА
   от 16 май 2018 година
   за изменение на Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки
   
      
         (нотифицирано под номер С(2018) 2815)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3), и по-специално член 14, параграф 2 и член 19, параграф 1, буква а), параграф 3, буква а) и параграфи 4 и 6 от нея,
   като взе предвид Директива 2002/99/EО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (4), и по-специално член 4, параграф 3 от нея,
   като има предвид, че:
   
               (1)
            
            
               С Директива 92/119/ЕИО се определят общи мерки за борба с болестите, които да се прилагат при поява на огнища на някои болести по животните, включително заразен нодуларен дерматит (ЗНД). Тези мерки за борба включват създаването на предпазни и надзорни зони около заразеното стопанство, както и спешно ваксиниране при поява на огнище на ЗНД в допълнение към другите мерки за контрол.
            
         
               (2)
            
            
               С Решение за изпълнение (ЕС) 2016/2008 на Комисията (5) се определят мерки за контрол на здравето на животните във връзка със случаи на ЗНД в някои държави членки или части от тях. Съгласно определението в него „заразени зони“ са части от територията на държава членка, посочена в списъка в част II от приложение I към същото решение за изпълнение, включващи областите, където е била потвърдена появата на ЗНД, както и предпазните и надзорните зони, създадени в съответствие с Директива 92/119/ЕИО и в които може да се извърши ваксинация срещу ЗНД, след като бъдат одобрени програмите за ваксинация. Съгласно определението в същото решение „свободни зони, в които е извършена ваксинация“, са частите от територията на държава членка, посочена в списъка в част I от същото приложение, които включват областите извън заразените зони и в които е извършена ваксинация срещу ЗНД, след като са били одобрени програмите за ваксинация.
            
         
               (3)
            
            
               В Решение за изпълнение (ЕС) 2016/2008 са предвидени конкретни мерки за намаляване на риска и ограничения във връзка с търговията с живи говеда и отглеждани в плен диви преживни животни, както и със зародишни и други продукти от такива животни, като мерките трябва да бъдат въведени в свободните зони, в които е извършена ваксинация, за да се сведе до минимум всякакъв риск от разпространение на ЗНД.
            
         
               (4)
            
            
               ЗНД беше потвърден за пръв път в континентална Европа през август 2015 г. (Гърция). През 2016 г. болестта се появи отново и засегна общо 7 държави в Югоизточна Европа (Гърция, България, бившата югославска република Македония, Сърбия, Косово (6), Албания и Черна гора), а през 2017 г. ЗНД беше разпространена в много по-малка степен (широкомащабна повторна поява имаше само в Албания и само няколко епизодични огнища в Гърция и бившата югославска република Македония).
            
         
               (5)
            
            
               В отговор на ЗНД всички засегнати държави членки (Гърция и България), както и засегнатите държави, които не са членки на ЕС, незабавно прибегнаха до масова ваксинация на всички техни живи говеда и отглеждани в плен диви преживни животни през най-малко две последователни години (2016 и 2017 г.). През същия период същата мярка за ваксинация беше изпълнена от Хърватия, където досега не е имало случаи на ЗНД, като превантивна мярка с оглед на епидемиологичната обстановка в съседните държави.
            
         
               (6)
            
            
               След първата поява на ЗНД в континентална Европа Европейският орган по безопасност на храните (ЕОБХ) изготви спешна препоръка относно ЗНД, приета на 29 юли 2016 г. (7), и два доклада, одобрени съответно на 27 март 2017 г. (8) и 29 януари 2018 г. (9) Всички тези научни оценки показват, че според резултатите от анализа на наличните епидемиологични данни за ЗНД в Европа през 2016 и 2017 г., чрез масови и правилно проведени кампании за ваксинация срещу ЗНД болестта е била овладяна, като е предотвратена появата на нови огнища. Освен това се стига до заключението, че масовата ваксинация е най-ефикасната мярка за контрол на ЗНД, особено ако животните са били предпазени преди навлизането на болестта, а именно посредством превантивна ваксинация.
            
         
               (7)
            
            
               Както бе потвърдено в препоръката на ЕОБХ от 2016 г. и докладите на ЕОБХ от 2017 и 2018 г., ефективността на неотдавнашните кампании за ваксинация срещу ЗНД показва, че след приключването на кампанията за ваксинация в съответствие с приложение II към Решение за изпълнение (ЕС) 2016/2008 рискът от разпространение на ЗНД поради движението на живи говеда и отглеждани в плен диви преживни животни в свободна зона, в която е извършена ваксинация, е много нисък.
            
         
               (8)
            
            
               Целите територии или части от тях на Хърватия, България и Гърция са включени в приложение I към Решение за изпълнение (ЕС) 2016/2008 като свободни зони, в които е извършена ваксинация.
            
         
               (9)
            
            
               Хърватия и България вече докладваха за приключването през 2017 г. на своите кампании за ваксинация срещу ЗНД в свободните зони, в които е извършена ваксинация, в съответствие с приложение II към Решение за изпълнение (ЕС) 2016/2008. Освен това, с оглед на благоприятната епидемиологична обстановка през 2017 г. в Югоизточна Европа, от 2018 г. Хърватия ще преустанови ваксинацията срещу ЗНД.
            
         
               (10)
            
            
               След приключване на кампанията за ваксинация срещу ЗНД в Гърция в свободните зони, в които е извършена ваксинация, въведените с настоящото решение дерогации следва да се прилагат за съответните свободни зони, в които е извършена ваксинация, в Гърция.
            
         
               (11)
            
            
               Съгласно действащите разпоредби на член 6а от Решение за изпълнение (ЕС) 2016/2008 се разрешава движението на живи говеда и отглеждани в плен диви преживни животни в рамките на свободните зони, в които е извършена ваксинация, в същата държава членка само ако те са с произход от стопанства, в които всички други животни запазват имунитет, придобит в резултат на ваксинация или предаден от майката, с няколко изключения (животните са предназначени за принудително клане или са въведени от зони, свободни от ЗНД, преди по-малко от 3 месеца). В резултат на постепенното преустановяване на ваксинацията срещу ЗНД в свободните зони, в които е извършена ваксинация, са необходими разпоредби по отношение на движението на живи говеда и отглеждани в плен живи преживни животни след изтичането на имунитета на телетата, предаден от майката, особено през втората половина на 2018 г.
            
         
               (12)
            
            
               Поради това следва да бъдат изменени изискванията относно дерогациите и специалните условия за изпращането на живи говеда и отглеждани в плен диви преживни животни в рамките на свободните зони, в които е извършена ваксинация, както и член 6а от Решение за изпълнение (ЕС) 2016/2008 следва да бъде съответно изменен.
            
         
               (13)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   В член 6а, параграф 2 от Решение за изпълнение (ЕС) 2016/2008 се добавя следната буква д):
   
      
                  „д)
               
               
                  животните, независимо от индивидуалния им ваксинационен статус или от ваксинацията срещу заразен нодуларен дерматит в стопанството им на произход, могат да бъдат придвижвани от стопанства, намиращи се в област, посочена в част I от приложение I, до всяко местоназначение, намиращо се в друга област от същата държава членка, посочена в част I от приложение I, при условие че:
                  
                              i)
                           
                           
                              компетентните органи на засегнатата държава членка са изпълнили годишна програма за ваксинация срещу заразен нодуларен дерматит във всички области от същата държава членка, посочени в част I от приложение I, която е приключила най-малко 28 дни преди датата на изпращане и която отговаря на установените в приложение II условия и е била одобрена от Комисията, и са уведомили Комисията и другите държави членки за датата на започване и датата на приключване на програмата за ваксинация; както и
                           
                        
                              ii)
                           
                           
                              ако движението на животните се извършва през област, посочена в част II от приложение I, под контрола на компетентните органи на местата на произход, транзит и местоназначение е въведена процедура за канализиране в съответствие с член 12.“
                           
                        
            
   Член 2
   Адресати на настоящото решение са държавите членки.
   
      Съставено в Брюксел на 16 май 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 62, 15.3.1993 г., стр. 69.
   
      (4)  ОВ L 18, 23.1.2003 г., стр. 11.
   
      (5)  Решение за изпълнение (ЕС) 2016/2008 на Комисията от 15 ноември 2016 г. относно мерките за контрол на здравето на животните във връзка със заразния нодуларен дерматит в някои държави членки (ОВ L 310, 17.11.2016 г., стр. 51).
   
      (6)  Това название не засяга позициите по отношение на статута и е съобразено с Резолюция 1244 на Съвета за сигурност на ООН и становището на Международния съд относно обявяването на независимост от страна на Косово.
   
      (7)  EFSA Journal (Бюлетин на ЕОБХ), 2016; 14(8):4573.
   
      (8)  EFSA Journal (Бюлетин на ЕОБХ), 2017; 15(4):4773.
   
      (9)  EFSA Journal (Бюлетин на ЕОБХ), 2018; 16(2):5176.